Puputan Margarana

Puputan Margarana (aksara Bali: ᬧᬸᬧᬸᬢᬦ᭄ᬫᬃᬕᬭᬦ) inggih punika yuda ring Indonésia ngarepin Welanda ring masa Kemerdekaan Indonésia duk tanggal 20 Nopémber 1946. Yuda puniki kapimpin olih Kepala Divisi Sunda Kecil Kolonél I Gusti Ngurah Rai. Daweg punika para bala yudané sané mawasta TKR ring wewidangan punika mabéla pati nglawan Welanda sané malih mawali disubané Negara Jepangé kakaonin. Pinaka utsaha ngwaliang wewidangan sané karebut olih Jepang duk Yuda Jagat II, ngawinang sakancan bala yuda I Gusti Ngurah Rai kaon sané selanturnyané ketah kauningin pinaka silih tunggil Puputan ring arep masa kemerdekaan taler ngawinang Welandané nyidang ngaryanin Negara Indonésia Timur.

 Pamargi Yuda 
Daweg staf MBO kantun ring désa Marga, I Gusti Ngurah Rai nitahang bala yudan dané mangda ngrebut senjatan polisi NICA sané wénten ring Kota Tabanan. Titah punika kalaksanayang daweg 20 Nopémber 1946 (galah wengi) tur mamargi antar. Sakancan sanjata miwah mimisnyané prasida karampag taler silih tunggil polisi NICA nyarengin utsahanyané I Gusti Ngurah Rai. Ri sampun polih senjata, para bala yudané lantas mawali ka Désa Marga. Tanggal 20 Novémber 1946 semengan, tentara Welandané ngawitin yuda ring Désa Marga. Kirang langkung jam 10.00 semengan saling tembak ri sajeroning tentara NICA tur bala yudané Ngurah Rai. Daweg punika, tentara Welanda sané ngadeg di arep akéh sané padem. Punika mawinan, Welanda laut ngrauhin wantuan saking samian tentaranyané sané wénten ring Bali kawimbuhin kapal pangebom sané karauhin saking Makassar. Ri sajeroning yuda sané kalintang ageng punika, bala yuda Ngurah Rai nénten sida makirig tur jagi mabéla pati kapining Bali. Iriki bala yuda Ngurah Rai ngelarang "Puputan" utawi yuda panelasan ring Désa Marga punika mawinan bala yuda sané akehnyané 96 diri padem, rumasuk Ngurah Rai. Ring pihak Welanda wénten kirang langkung 400 diri sané padem. Anggén mikélingin peristiwa punika, tanggal 20 Novémber kasengguh punaka perang "Puputan Margarana", taler sané mangkin  ring genah yudané punika kaadegang Tugu Pahlawan Taman Pujaan Bangsa.

 Pustaka 

Margarana
Margarana